NWR พุ่ง 5% รับข่าวศาลล้มละลายสั่ง PE จ่ายเงินค่าเสียหายคดีบำบัดน้ำเสียพร้อมดอกเบี้ย 15ปี
NWR พุ่ง 5% รับข่าวศาลล้มละลายสั่ง PE จ่ายเงินค่าเสียหายคดีบำบัดน้ำเสียพร้อมดอกเบี้ย 15 ปี ล่าสุด ณ เวลา 10.09 น. ราคาอยู่ที่ 1.21 บาท บวก 0.06 บาท หรือ 5.22% สูงสุดที่ 1.24 บาท ต่ำสุดที่ 1.19 บาท มูลค่าซื้อขายที่ 7.54 ล้านบาท
15 ธ.ค. 2560

ผู้สื่อข่าวรายงานว่า ราคาหุ้นบริษัทเนาวรัตน์พัฒนาการ จำกัด (มหาชน) หรือ NWR ณ เวลา 10.09 น. ราคาอยู่ที่ 1.21 บาท บวก 0.06 บาท หรือ 5.22% สูงสุดที่ 1.24 บาท ต่ำสุดที่ 1.19 บาท มูลค่าซื้อขายที่ 7.54 ล้านบาท

โดยราคาหุ้น NWR ปรับตัวขึ้นแรงในวันนี้ หลังจากศาลล้มละลายกลางได้มีคำพิพากษาให้ PE ชำระเงินให้แก่บริษัทเป็นจำนวนเงิน 478 ล้านบาท พร้อมด้วยดอกเบี้ยในอัตราร้อยละ 7.5 ต่อปี จากต้นเงินดังกล่าว เป็นเวลา 15 ปี
โดยสืบเนื่องจากกกรณี NWR ยื่นฟ้อง บริษัท พรีเมียร์ เอ็นเตอร์ไพรซ์ จำกัด (มหาชน) หรือ PE เป็นจำเลยในคดีแพ่งเกี่ยวเนื่องกับกระบวนการฟื้นฟูกิจการต่อศาลล้มละลายกลาง เป็นคดีหมายเลขดำที่ พก. 6/2558 ซึ่งวานนี้ (14 ธ.ค.60) ศาลล้มละลายกลางได้มีคำพิพากษาให้ PE ระเงินให้แก่บริษัทเป็นจำนวนเงิน 478,774,424.90 บาท พร้อมด้วยดอกเบี้ยในอัตราร้อยละ 7.5 ต่อปี จากต้นเงินดังกล่าว นับจากวันที่ 23 ก.ค. 2546 เป็นต้นไปจนกว่าจะชำระเสร็จสิ้น
ทั้งนี้จากการตรวจสอบข้อมูลของ “ข่าวหุ้นธุรกิจออนไลน์” พบว่า หากคิดมูลค่าเงินที่ต้องชำระบวกกับอัตราดอกเบี้ยที่ 7.5% ต่อปี เป็นระยะเวลา 15 ปี รวมเป็นดอกเบี้ย 538.61 ล้านบาท จะเท่ากับว่ามูลค่าที่ NWR จะได้รับจาก PE รวมเงินต้น 478.77 ล้านบาท เป็นเงินทั้งสิ้น 1.02 พันล้านบาท
อย่างไรก็ตาม หากมีการคิดมูลค่าด้วยวิธีทบต้นทบดอกจะเท่ากับว่ามูลค่าทั้งหมดที่ต้องชำระรวมอัตราดอกเบี้ยจะอยู่ที่ 1.40 พันล้านบาท ซึงขณะนี้ยังไม่เป็นที่แน่ชัดว่าการชำระเงินดังกล่าวจะใช้วิธีคำนวณดอกเบี้ยแบบใด อย่างไรก็ตามหากมีความคืบหน้าในกรณีดังกล่าวเพิ่มเติมทาง “ข่าวหุ้นธุรกิจออนไลน์” จะรายงานให้ทราบในครั้งต่อไป
 